Zergatik da gorria atunaren haragia, eta mihi-arrainarena, aldiz, zuria? - UPV/EHU\nZergatik da gorria atunaren haragia, eta mihi-arrainarena, aldiz, zuria?\nArgazkia: Kindel Media Pexelsean\nAtunen kolorearenak garrantzi ekonomikoa du: iruzur kasu batzuetan beste espezie batzuen haragia gorritu egiten da, hegalaburrarena (‘Thunnus thynnus’) balitz bezala saltzeko, edo piezek fresko itxura izateko, eta ez gaizki kontserbatzeagatik hondatuarena. Baina, zergatik da gorria animalia horien haragia?\nAtunen familiakoen haragiaren kolorea (‘Thunnus’ generoa) aldatu egiten da espezie batetik bestera, baina, oro har, gainerako arrainena baino ilunagoa izaten da. Batetik, mioglobina asko duen haragia da; pigmentu hori ornodun askoren muskuluetako zeluletan dago, eta zelulen oxigeno gordailu badaezpadako moduko bat da.\nBestetik, odol hodien dentsitate handiko muskuluak dituzten arrainak dira, batik bat hegalaburra. Oro har, animalia baten muskuluak irrigazio handikoak badira, animalia hori oso aktiboa da. Halaxe dira atunak, sendoak, abiadura harrigarrian luzaroan igeri egiteko gai. Beraz, distantzia handiak egiten dituzte. Gainera, atunen familiakoen odola –batik bat hegalaburrarena– hemoglobina askokoa da.\nTasun horien guztien –mioglobina asko muskuluetan, irrigazio handiko muskuluak, hemoglobina asko odolean– zergatia da oso aktiboak direla; beraz, mantenugai (gehienbat oxigeno) hornidura jarraitu eta handia behar dute. Horrenbestez, atunen muskulaturaren errendimendu metabolikoa nekez gaindi daiteke.\nBaina hori ez da guztia. Atunen gorputz enborreko zati bat ilunagoa izaten da, odol hodi gehiagokoa, belaki antzekoa. Esaterako, atunek odol asko galtzen dute zati horretatik, ebaki bat eginez gero. Zati ilun horri, odoltsu horri, ‘rete mirabile’ esaten zaio.\nSare miragarriari esker –halaxe esango genioke euskaraz–, brankietatik datorren odol hotza (arteriala) berotu egiten da muskuluetara heldu baino lehen. Muskuluetatik datorren odoletik (benosoa) eskuratzen du beroa; odol hori muskuluetan berotu da metabolismoaren eraginez. Bero truke hori elkarrengandik izugarri hurbil dauden odol hodien artean gertatzen da; horien barnean, batean odola norabide batean badoa, bestean, kontrakoan. Fluxu norabide horrek –korrontearen kontra– bide ematen du bi zirkulazio azpisistema horien artean bero transferentzia egokia gertatzeko. “Korrontearen kontrako trukagailu” deritzonaren adibide fisiologiko bat da. Gisa horretako trukagailuak ohikoak dira animaliatan; bero trukagailuak, gas trukagailuak edo ioi trukagailuak.\nGeuk korrontearen kontrako trukagailuak erabiltzen ditugu –jakina, ez biologikoak– instalazioetan termostatoak jartzeko, efizientzia handikoak direnez. Ingeniari batzuek giza adimenaren asmakizuna direla uste duten arren, egiatan, naturan garatu ziren duela milioika urte, hautespen naturalari esker.\nBeraz, atunen muskulu jarduera biziak eragindako beroa ez da brankiatan galtzen, odola haietara iristean. Odol arterialera transferitu da beroa. Esan liteke kaiola fisiologiko batean harrapatuta dagoela. Horri esker, atunen barnealdea –muskuluetako batzuk, begiak, entzefaloa–, ur hotzetan egonda ere, igerian ari diren urak baino hamar gradu beroago dago. Hala, maila metaboliko oso handiak garatzen dituzte, oso handia baita euren jarduera fisikoa.\nHonetara iritsita, mihi-arrainekin edo haragi zuriko antzeko arrainekin akordatu zaretela ziur. Zuzen zaudete, arrain horiek itsasoari begira egoten dira; ingelesez, ‘sit and wait’ motako harrapakari esaten zaie, “jesarrita” geratzen baitira, zain.\nGehienean substratuaren gainean egoten dira, geldirik, hondoarekin mimetizatuta, edo hondar alez zein lohiz erdi estalita. Hala, harrapakinak ez dira haietaz ohartzen. Arrain lauen begiak buruaren aldeetako batean egoten dira, gorantz begira. Gainetik harrapakinen bat igarotzen dela ikusten dutenean, mugimendu bizi bat egiten dute, zartada moduko bat, eta erasoa jotzen dute. Zortea badute, harrapatu egiten dute.\nKontua da mugimendu hori egiten duten muskuluek ez dutela oxigenoa erabiltzen, anaerobikoak dira, energia (ATPa) glukolisiaren bidez bakarrik eskuratzen duten muskuluak; beraz, ez da betetzen metabolismo aerobikoaren ibilbide estandarra –Krebs-en zikloaren eta mitokondrien barneko arnas katearen bidez–, beste ehun batzuetan ohikoa dena.\nGlukolisia oso bide lasterra da, baina efizientziarik gabea. Berehala ematen du energia, eta aipatu egoeran, horrek axola du. ATPz hornitzen ditu muskulu lasterrak, eta mihi-arrainak horrexegatik baliatzen du harrapakinak harrapatzeko. Ondorioz, oxigeno ekarpen jarraiturik behar ez denez, muskulu horiek ez dute zertan odol askorik jaso. Horregatik da hain zuria arrain lauen eta horien antzeko portaera duten espezieen haragia.\nAtunen haragia gorria da; arrain lauena, zuria, apenas darion odolik ebakitzean. Desberdintasun horiek espezieen portaeraren emaitza dira. Ez dira apetak, ezta naturako fenomeno gehienak ere, kontrakoa pentsatu arren.\nInprimatu Zergatik da gorria atunaren haragia, eta mihi-arrainarena, aldiz, zuria?


Botoi metalikoen fabrikatzaileak metalezko botoiaren etengailua ezagutzen du\nGailu industrial ohikoenetako bat denez, botoien metalezko etengailua asko erabili da Txinan. Zenbait pertsonak agian ez dakite metalezko botoien etengailuei buruz, eta metalezko botoien ezagutzak etorkizunean metalezko botoiekin harremanetan jartzen lagunduko digu. Zer da metalezko botoiaren etengailua? Metalezko botoiaren etengailua pu ...\nTerminalak instrumentuen kutxetan instalatzeko zehaztapena\nPotentzia elektronikoa garatzearekin batera, terminalaren erabilera-eremua handitzen ari da urtez urte, eta gero eta terminal mota ilara gehiago dago instrumentuaren aginte-taulan, armairuan eta terminalean. Elektrizitatearen segurtasuna bermatzeko, terminal ilara asko erabiltzen da eta gehiago ordaindu beharko luke ...\nLED 10 ALDERADURAK ONENAK TOP 10\n1. Aldagailu adimenduneko konmutadorea, alanbre neutroa behar da, LED argiztagarriaren tratamendu WiFi argi-etengailua, halogenoko aplikazio adimenduneko urruneko kontrola: zure etxeko argiztapena zure smartphone edo tabletako aplikazio baten bidez kudeatu edonon eta edonoiz; aproposa etxetik kanpo zaudenean edo zure sofatxo atseginean eserita zaudenean ...


Eitzagako auzokideak kexu dira zabortegiko kudeaketarekin: "Bete gabeko hitzen historia luzea pairatu dugu" - Zaldibar - Anboto.org\nEitzagako auzokideak kexu dira zabortegiko kudeaketarekin: "Bete gabeko hitzen historia luzea pairatu dugu"\nAnboto 2020-04-04 19:02\nBi hilabete joan dira Zaldibarko zabortegian lur-jausia gertatu zenetik, eta Eitzaga auzoko bizilagunek komunikatu bat kaleratu dute.\nLehenik eta behin, Joaquin eta Albertoren familia eta lagunekiko "elkartasuna" erakutsi dute eta bilaketa lanetan "ahalegin eta interes handiagoa" eskatu diote administrazioari.\nKamioiak euren etxeen aurretik "etengabe" pasatzen ari dira. "Tona askoko dozena bat kamioi orduoro pasatzea jasan behar dugu egun osoan zehar, egunean 100 kamioi baino gehiago. Horri gehitu behar zaizkio azpikontrataturiko enpresa mordoa, suhiltzaileak, Ertzaintza... Hori guztia, ibilgailuentzat gaizki egokitutako errepide batean, eta gutxiago tona askoko kamioientzat", azaldu dute. Emari honek aste bi iraungo zuela esan zieten arduradunek, baina dagoeneko lau joan dira. Horregatik, zirkulazioa "lehenbailehen Olarreaga aldera" pasatzeko eskatu dute, "Elena Moreno sailburuordeak duela hilabete Eitzagako auzokideekin egindako bileran hitz eman zuen bezala".\nEitzaga auzoko bizilagunei azterketa medikoak egitea da beste eskaera bat. "12 urtez zabortegi honen ondorioak jasan ondoren, uste dugu hori dela administrazioak kaltetuekin egin beharko lukeen gutxienekoa. Lehen astetik ari gara aldarrikatzen, eta gaur egun erantzunik gabe jarraitzen dugu", diote.\nHorrez gainera, urari eta lurrei buruzko neurketen datu kuantifikagarriak "falta" direla diote. "Bildutako laginen emaitzei buruzko 'interpretazioa' baino ez digute ematen. Eusko Jaurlaritzak kaltetuei emaitzen kopiak ez banatzeak mesfidantza besterik ez digu sortzen", jasotzen du komunikatuak.\nEuren etxeetatik aterarazitako familiekiko informazio falta ere salatu dute. "Bi hilabete baino gehiago daramatzate etxetik kanpo, eta haien egoeraren jarraipena ez da egiten. Nola konpentsatuko da guzti hori?", galdetu dute.\nAzkenik, "zalantza handiak" dituzte Eitzaga Etxebarria baserritik 100 metrora eraiki duten ziega "behin behinekoa" ote den. "Ziegaren behin-behinekotasuna idatziz jasotzea eskatzen dugu, eta behin desagertuen bilaketa amaituta, ziega berriro hustu eta beste leku batera eramatea", eskatu dute.\nBurrundada egiteko deia Zaldibar Argituk, astelehean\nZaldibar Argitu plataformak, bere aldetik, eskatu du astelehenean, 20:30ean, Euskal Herriko leihoetara irten eta burrundada sortzeko. Baita horren ostean bi kandela -edo bestelako argiak- pizteko ere.


BATXILERGOKO ERRONKA, GAINDITUTA! – Asti Leku Aldizkaria\nBATXILERGOKO ERRONKA, GAINDITUTA!\nCOVID-19AREN ONDORIOZ HEZKUNTZA SAILBURUAK AURREZ AURREKO ESKOLAK BERTAN BEHERA UZTEKO AGINDUA EZAGUTZERA EMAN ZUENETIK “KALTE HANDIENA JASOKO DUTENAK BATXILERGOKO IKASLEAK IZANGO DIRA, BATEZ ERE SELEKTIBITATEA EGIN BEHAR DUTEN 2. MAILAKOAK” BEZALAKO IRUZKINAK IRAKURRI ETA ENTZUN DITUGU SARRITAN\nEgia da erronka handia izan dela, ezustean etorritako ezohiko egora honek ikasturtea aurrera eramateko gai izango ginen ez gekekiela harrapatu gintuen eta. Baina egia da ere, ezjakintasunak eta ziurgabetasunak eragindako beldurrak berehala kendu genituela gainetik, indargabetuko gintuen zama besterik ez baitziren, jorratzen hasi behar genuen bide berrian.\nEtxetik lan egiten hasteko ezinbestekoak izan dira baliabide digitalak eta behin erabakita ikasleekin era telematikoan lan egiteko Teams plataforma erabiliko genuela, zenbait profesionalek prestakuntza jaso eta gainontzeko irakasleei azaldu zieten funtzionamendua; honen ostean nork bere ikasleei irakatsi zieten tutoreek. Jarraian taldeak eta kanalak sortu genituen Teams-en, irakasgaika antolatuta, eta bageunden prest ikasleekin lan egiten hasteko.\nHastapena gogorra egin zitzaigun guztioi, baliabide eta tresna berriak erabiltzen ikasi behar izan baikenuen, eskolak antolatu eta ematen genituen bitartean.\nDenboran eta eskarmentuan aurrera egin ahala, eta batez ere ikasleekiko feedback-ari esker, edukien, bideodei bidezko eskolen eta etxerako lanen banaketa egokitu eta hobetzen hasi ginen. Bideodeien eta etxerako lanen arteko oreka lortzeko jarduera hauei ematen genien denbora erdibanatu genuen: eguneko eskolen erdia bideodei bitartez eta beste erdia etxerako lanen bidez.\nKomunikazioak oso garrantzi handia izan du itxialdian, zentzu guztietan eta esparru guztietan. Irakasle eta ikasleen arteko feedbacka (ikasketaburuaren eta gelako ordezkarien arteko bideodeiez lortutakoa) ezinbestekoa izan da eskolak -unean uneko egokitzapenak eginez- gero eta hobeto garatu ahal izateko. Era berean, eta aipatu helburu berbera izanik, irakasleek ere etengabeko komunikazioa mantendu ahal izan dute bilera telematikoei esker.\nHau guztia gauzatzeko ezinbestekoa izan dugu Nerea Fernández, Endika López eta Egoitz Iturrioz IKT departamentuko lankideek egindako lan bikaina.\nIKASLEEN ITZULERA ARAZORIK GABE BURUTU ZEN\nEkainaren 1ean batxilergoko zenbait ikasle itzuli ziren Asti Lekura, haien ostean batxilergoko beste batzuk eta DBHko zenbait neska-mutil ere bertaratzen hasi zirelarik.\nAipatzekoa da ikasleen portaera eta erantzukizuna eredugarriak izan direla eta arazorik gabe egokitu direla Asti Lekuk ezarritako kontingentzia planera.\nGuztion ahaleginei esker lortu dugu ikasturte berezi hau aurrera eramatea, ikasle, langile eta familiak elkarlanean jo eta su aritu gara eta. Erronka, bada, gaindituta dagoela esan dezakegu! Zorionak!\nOrain, gehienoi atseden hartu eta oporretan ondo pasatzea dagokigularik, joan bedi gu guztion indarra selektibitate azterketa (USE) egingo dutenengana. Zorte on!


Andaluziako Juntak aditzera eman du badaezpadako katamotzak hazteko zentro berri bat eraikiko duela Jaenen | Consumer\nAndaluziako Juntak aditzera eman du badaezpadako katamotzak hazteko zentro berri bat eraikiko duela Jaenen\nSei kaiola izanen ditu, 3.000 eta 4.000 metro karratu bitartekoak, ale bakoitza bizi dadin.\nLa Alisedako Berreskuratze Zentroaren helburua da gatibu dauden katamotz iberikoak haztea, Sierra Morenatik libre bizi daitezen. Santa Elenako (Jaen) udalerrian, Despeñacanasko Parke Naturalean, izen bereko mendian eraikiko da. Francisco Reyesek, Andaluziako Juntako gobernu-ordezkariak, iragarri zuen parke horretan bertan egin ziren Ingurumenaren Nazioarteko Eguneko jardunaldien amaieran.\nReyesek esan zuen obrak laster hasiko direla eta zentroa hilabete batzuk barru irekiko dela. Proiektu teknikoa eginda dago eta orain lehiaketa fasean dago enpresa bat obrarekin gera dadin.\nSei kaiola izango ditu, eta El Acebuche zentrotik oso desberdinak izango dira, Doñanako Parke Nazionalaren bihotzean. Parke hori da gaur egun gatibu dauden katamotzak hazten dituen bakarra Espainian; izan ere, 3.000 eta 4.000 metro karratu izango dituzte katamotz bakoitza bizi dadin, eta Onubenses instalazioetakoak, berriz, 50 eta 60 metro karratu besterik ez. Miguel Ángel Simónek, Juntako katamotz iberiarra kontserbatzeko programaren arduradunak, azaldu duenez, erdiko bi kaiolak bi arrek okupatuko dituzte, eta lau periferikoak emeentzat izango dira. Estalaldia iristen denean, ar batenak eme batekoekin komunikatuko dira. Ugalketarako ekintzetarako ia 8.000 metro karratu izanen dituzte eta, emea estalita dagoenean, espazioa itxiko da, bakoitzak bere kaiola berriro har dezan. Katamotzetako ekintza guztiak telebistako zirkuitu itxi baten bidez zainduko dira.\nKaiolen zabaltasunaren helburua da katamotza La Aliseda mendian aske dagoela uste izatea, askatasunean bizitzeko askatzen denean aldaketarik ez nabaritzeko. Baso mediterraneoko metro karratu horietan untxi biziak ere sartuko dira katamotzek ehizatzen ikas dezaten eta bizirauteko arazorik izan ez dezaten.


Zatozte Ondarroa. Gabonetako zozketak. – Zatozte asociacion de comerciantes de Ondarroa\nUrtean zehar zozketa\nBeste urte bat pasatu da eta aurten, iaz bezala, Gabonetan ez ezik urte guztiko bezeroa nahi izan dugu saritu bi hilean behin zozketa eginez gure bezeroen artean, Zatozteko 3 dendetan erosketak egin eta tiketak gure kutxetan jasoz. Otsaila-martxoa, apirila-maiatza, ekaina-uztaila, abuztua-iraila eta urria-azaroako zozketak egin ditugu eta zozketa bakoitzean 50€tako erosketa txartelez osatutako 450€tako saria jaso dute, Sandra, Marikruz, Fernando, Agurtza eta Teresek.\nGabonetako denden zozketa\nOrain, Gabonak ate joka ditugularik Zatozteko establezimenduek Ondarrutar eta ingurukoak oparitu nahi ditugu.\nBatetik, abenduaren 4an hasita, urtarrilaren 5era arte, gure dendetan erosketak egiten dituzten bezeroei urtarrilaren 10ean egingo dugun 2.100€tako zozketan parte hartzeko txarteltxoak oparituko die.\nAurten 50€tako erosketa txarteletan banatuta dauden 700€tako 3 sari izango dira.\nGabonetak tabernen zozketa\nBestalde, Zatozten dauden tabernariek ere, aurten beste zozketa bat egingo dute, non taberna bakoitzak ardo sorta bat jarriko duen.\nZozketa abenduaren 20an egingo da taberna bakoitzean eta abenduaren 9tik 19ra bitartean emango dituzte txarteltxoak izena eta telefonoa jarri eta parte hartzeko.\nGabonetako kaleetako argiak\nHorrez gain, beste urte batez, herriko Gabonetako argiak izpide hartuz, #gabonetakoargixak21 zoketa ere martxan jarri dugu, bakoitzak bere sare sozialetara traola horrekin bere argazkiak igo ahal izateko eta saritxo bat jasotzeko aukera izateko. Honen zozketa urtarrilaren 4an egingo dugu, beraz argazkiak igotzeko azken eguna urtarrilaren 3a izango da.


Tafall anaien lan txukuna Burgoseko 1. Olmillos de Sasamóneko txapelketan | Hondarribia-Marlaxka Xake Elkartea\nTafall anaien lan txukuna Burgoseko 1. Olmillos de Sasamóneko txapelketan\nabuztua 21, 2016 kimgoyong\tIruzkin bat utzi\nTafall familia Burgosen oporretan daude eta larunbata hontetan arratsaldea pasatzeko xake txapelketa bat topatu dute Olmillos de Sasamón deituriko herrian.\n1er torneo Olmillos de Sasamón deituriko txapelketa 7 txandetakosuitzar siteman jokatu da. Joko erritmo azkarrean, 5 minutu + jokaldiko 5 segunduko gehitzearekin. Txapelketa hau Burgoseko 1. Zirkutoaren (1er circuito Burgales) parte da.\nCartagenatarren Gazteluaren inguruetan burtu den txapelketa honetan Tafall anaien bi zaharrenak parte hartu dute : Ander eta Iker. Txalpleta Frederic Saez Frantziarrak irabazi du, partida guztiak irabazi eta gero, 7 punturekin. Podiumean 6 punto lortu duten Daniel Ausín (2.) eta Juan Fernando Heras (3.) lagun inza ditu. Gure ordezkariek oso ondo pasa dutela esan digute, eta baita, txapelketa txukuna egin ere. Txapelketa bakarra jokatu ondoren adinako emaitzen sailkpena egin baita. Horrela, Ander Tafallek (14 urte) 7 partidetan 4 punto lortu ditu eta Sub 18kko 5. postua lortu du. Iker Tafallek (6 urte) aldiz, 7 partidetan 2 puntu egin ditu eta SUB-10ean 7. postua lortu du. Aipamen berezia mezeri du familiako anai gazteenak, Gorka Tafallek (5 urte) txapelketako ondorengo argazki tuxkunak atera baititu:\n1er circuito Burgales1er torneo Olmillos de Sasamónander tafallblitzburgosBurgoseko 1. Zirkutoacartagenatarren gazteluadaniel ausínfrederic saezgorka tafallHondarribiaiker tafalljuan ferando herasKlubamarlaxkaOlmillos de SasamónOlmillos de sasamoneko 1. txapelketasub 18sub-10Xake\nPrevious PostErriberriko XIII. Erdi Aroko Jaialdia. Beste urte batez Julio G. Cabero gure taldekideak laguntzen duguNext PostHondarribia The Zugzwang Blogeko xakean aritzeko munduko lekurik onenen zerrendan sartu dute


Ekologistek luzamendua eskatzen dute arrantza intentsiborako eta zuhaitz transgenikoak ikertzeko | Consumer\nEkologistek luzamendua eskatzen dute arrantza intentsiborako eta zuhaitz transgenikoak ikertzeko\nTxoriek, intsektuek edo haizeak zuhaitz horien polena eta haziak garraia ditzakete milioika kilometrotara, ohartarazten dute.\nAnne Petermann Justizia Globaleko zuzendari-kidearen arabera, zuhaitz transgenikoen ugaritzeak baso primarioak eta bertakoak aldatzea ekarriko du ezinbestean. Petermannek azpimarratu du zuhaitz mota horien ingurumen-inpaktua zientifikoki aztertu behar dela, baina adierazi du azterketa horiek «teknologia baino mantsoago aurrera egingo dutela».\nZuhaitz transgenikoak, oraingoz, Txinako basoetan baino ez dira landatu, Gobiko basamortuaren aurrerapena geldiarazteko, nahiz eta teknologia Brasil, Hego Afrika, India, AEB eta Txileko enpresek ere ikertu eta garatu duten. Petermannen arabera, teknologia hori pinua, eukaliptoa eta alamoa bezalako espezieetan oinarritzen da, eta herbizidekiko, hotzarekiko edo intsektu jakin batzuekiko erresistenteak diren aleak sortu nahi ditu.\nTalde ekologisten arabera, hegaztiek, intsektuek edo haizeak zuhaitz horien polena eta haziak milioika kilometrora garraia ditzakete, eta horrek kalte itzulezinak eragin ditzake baso primarioetan eta giza osasunean.\nArrantza-baliabideak babestea</ladillo<Bestalde, Karen Sack Greenpeaceko aholkulari politikoak arrantza intentsiboa geldiarazteko luzamendua sustatzeko eskatu zien Hitzarmeneko aldeei, bai eta itsas eremu babestuen sarea bultzatzeko ere. Sare horrek, bere ustez, itsasoen eta ozeanoen %40 hartu beharko luke.\nAzken 15 urteetan, zenbait espezie, hala nola atuna, «ia agortu arte» harrapatu dituzte, gutxitu egin da marrazoen populazioa, eta arrantza-tokien hiru laurdenak «gehiegi ustiatu» dira, birsorkuntza naturala eragotzi arte.\nGreenpeaceko aholkulariak «biodibertsitate-krisia» aurreikusten du arrantza intentsiboa gelditzen ez bada, eta ohartarazten du gaur egungo erritmoan mundu osoko arrantza-baliabideak 16 urtean agortu direla.


Thomson 7230 | Euskaltel: Laguntza Partikularrak\nPartikularrak/Laguntza/Internet/WiFi sarea konfiguratu/WiFi sarearen estaldura hobetu/Thomson 7230\nGero, modema konfiguratzeko webgunea irekiko da, eta erabiltzaile-izena eta pasahitza eskatuko ditu. Idatzi "euskaltel", komatxorik gabe, "username" eta "Password" laukietan, eta sakatu Login.\nKonfigurazio-menuan sartu ondoren, hautatu lehenbizi "Wireless" atala, goian eskuinean, eta, gero, sakatu "Wi-Fi 2.4" ezkerreko aukera-zutabean.\nAldatu "channel" (kanala) laukiaren balioa, jarri erabilgarri dagoen edozein balio, sakatu apply, eta ikusi emaitza, ekipoak sarera konektatuta daudela. Aldaketa berehala gauzatuko da.\nAldatu Kanala laukiaren balioa, eta jarri erabilgarri dagoen edozein balio. Sakatu "apply" botoia, eta egiaztatu emaitza, ekipoak sarera konektatuta daudela. Aldaketa berehala gauzatuko da.\nNahiago baduzu, kanalak ausaz probatu beharrean, WiFi sareen arakatzailea erabil dezakezu, "scan Wireless AP´s" botoia sakatuta. Hala, grafikoki ikusi ahal izango duzu zure inguruan zer kanal dauden erabilgarri.


Irekia Eusko Jaurlaritza - Gobierno Vasco :: EHAA xedapena 201900083\nGaiak: IKASKETA-PLANAK; TITULU AKADEMIKO ETA PROFESIONALAK; UNIBERTSITATE-IRAKASKUNTZAK; BAIMENAK; EHU: EUSKAL HERRIKO UNIBERTSITATEA\nHurrenkenaren zenbakia: 201900083\nFarmaziako eta Giza Nutrizioko eta Dietetikako Gradu Bikoitza egiteko plangintza bat prestatze aldera, errektoreordetza honek behar diren akordioak sustatu ditu gradu hori 2019/2020 ikasturtean abian jartzeko.\nHori dela eta, Graduko eta Graduondoko Ikasketen arloko errektoreordearen proposamenez, eta Unibertsitateko Graduko Batzordeak 2018ko urriaren 25ean aldeko txostena egin eta gero, Gobernu Kontseiluak honako hau\nLehenengoa.– Onartzea, eranskinean zehazten den bezala, honako arautegi hau: Arautegia, UPV / EHUko Farmaziako eta Giza Nutrizioko eta Dietetikako Gradu Bikoitza lortzeko dena.\nBigarrena.– Argitara ematea erabaki hau Euskal Herriko Agintaritzaren Aldizkarian.\nLeioa, 2018ko azaroaren 13a.\nARAUTEGIA, UPV / EHU-ko FARMAZIA FAKULTATEKO FARMAZIAKO ETA GIZA NUTRIZIOKO ETA DIETETIKAKO GRADU BIKOITZA LORTZEKO DENA\nArautegi honen helburua ikasketa-programa bat zehaztea da, ikasleek Farmaziako Graduko eta Giza Nutrizioko eta Dietetikako Graduko ikasketa-planetako irakasgaiak egin ahal izateko, hartara graduko titulu biak eskura ditzaten. Programazio horren kudeaketa Farmazia Fakultateari dagokio, alde batera utzi gabe arautegi honen bosgarren artikuluan Batzorde Akademikoari emandako eskumenak.\n2.1.– Arautegi hau aplikatuko zaie UPV / EHUak Farmaziako eta Giza Nutrizioko eta Dietetikako Gradu Bikoitzaren ikasketa-programan emango dituen ikasketei.\n2.2.– Gradu bikoitzaren egiturari esker, bertan matrikulatuta dauden eta programako ikasketak gainditzen dituzten ikasleek bi titulu ofizial eskuratuko dituzte aldi berean: Farmaziako Gradua eta Giza Nutrizioko eta Dietetikako Gradua, eta bi tituluek balioa izango dute estatu osoan.\n2.3.– Araubide akademikoa, ikasketak emateko arauak, ikasleen ebaluazioa eta, oro har, gradu bikoitzaren ikasketa-programaren alderdi akademiko guztiak arautegi honetan zehaztuko dira, eta hemen jasota ez dauden gaietarako, UPV / EHUko arau orokorrak aplikatuko dira.\n3.1.– Gradu bikoitzaren zuzendaritza akademikoa gradu bikoitzeko Batzorde Akademikoari dagokio. Bertan ordezkatuta daude Farmazia Fakultateko dekanotza taldea eta bi graduetako batzorde akademikoak: Farmaziako Gradukoa eta Giza Nutrizioko eta Dietetikako Gradukoa.\n3.2.– Gradu bikoitzeko koordinatzaile lanetan txandakatuko dira, bi ikasturtean behin, Farmaziako Graduko koordinatzailea eta Giza Nutrizioko eta Dietetikako Gradukoa.\n4.1.– Batzorde Akademikoak honako kide hauek izango ditu:\n– Farmazia Fakultateko dekanotza taldearen ordezkari bat, dekanoak proposatua.\n– Farmaziako Graduko koordinatzailea eta Giza Nutrizioko eta Dietetikako Gradukoa.\n– Farmaziako Graduko mailako koordinatzaileak eta Giza Nutrizioko eta Dietetikako Gradukoak.\n– Gradu bikoitzeko ikasleen ordezkari bat.\n4.2.– Batzorde Akademikoko idazkari lanetan txandakatuko dira, bi ikasturtean behin, titulazio bateko eta besteko mailako koordinatzaileak.\n4.3.– Batzorde Akademikoko burua izango da Farmazia Fakultateko dekanotza taldearen ordezkaria.\n5.1.– Gradu bikoitzeko Batzorde Akademikoaren ardura izango da, oro har, gradu bikoitzaren zuzendaritza akademikoa. Zehazki, eginkizun hauek izango ditu:\n– Gradu bikoitzaren antolaketa akademikoa.\n– Gradu amaierako lanetarako proposatutako gaien onarpena.\n– Gradu bikoitzaren irakaskuntzaren kalitatea bermatzea eta zaintzea, ikastegiko Kalitate Batzordearekin koordinazioan.\n5.2.– Batzorde Akademikoa gutxienez sei hilean behin bilduko da, batzordeko buruak deituta. Era berean, Batzorde Akademikoko hiru kidek gutxienez hala eskatzen dutenean ere bilera egin ahal izango da.\n5.3.– Batzorde Akademikoak ahalegina egingo du erabakiak aho batez hartzeko, eta, ezinezkoa denean, ikastegiko zuzendariak hartuko du erabakia.\n– Batzorde Akademikoak hartutako erabakiak betetzea.\n– Gradu bikoitzaren ordezkaria izatea.\n– Beste zeregin batzuk, Batzorde Akademikoak emandakoak edo UPV / EHUko arauen arabera titulazioko koordinatzaileari dagozkionak.\n7.1.– Ikasleak gradu bikoitzean onartzeko aplikatuko dira UPV/EHUk ikasleak onartzeko dituen arau orokorrak.\n7.2.– Gradu bikoitzeko onarpen nota kalkulatzeko, kontuan hartuko da Farmaziako Graduari eta Giza Nutrizioko eta Dietetikako Graduari dagozkien gai espezifikoen haztapenetik lortutako kalifikaziorik onena.\n8.1.– Administrazio ondorioetarako, gradu bikoitza Farmazia Fakultateko gradua izango da.\n8.2.– Gradu bikoitzean onartutako ikasleek matrikula egingo dute gradu horretan UPV / EHUko gainontzeko ikasleen baldintza berberetan.\n8.3.– Ikasleek matrikula egitean prezio publikoak ordainduko dituzte arlo horretako arauetan jasotakoari jarraituz, eta eskubidea izango dute ordaintzetik salbuetsita egoteko arau horietan edo legeetan zehaztutako baldintzak betetzen baldin badituzte.\n9.1.– Gradu bikoitzean onartutako ikasleak haren ikasketa-programako irakasgaietan baino ez dira matrikulatuko maila bakoitzean. Ikasketa-programa arautegi honen I. eranskinean dago jasota.\n9.2.– Lehenengo mailan, maila horretako kreditu guzti-guztietarako egin beharko dute matrikula. Hurrengo maila bakoitzean ikasleak gutxienez 60 kreditutan matrikulatu beharko dira, gradu bikoitzeko programa osoa amaitzeko 60 kreditu baino gutxiago falta zaizkienean izan ezik.\n9.3.– Ikasturte bakoitzean ikasleek gutxienez matrikulatutako kredituen % 60 gainditu beharko dituzte. Edozelan ere, ikasleek gehienez ere zortzi ikasturtetan amaitu beharko dute programa.\n9.4.– Aurreko puntuko (9.3) baldintzaren bat betetzen ez duten ikasleek utzi egin beharko dute gradu bikoitza. Hala ere, Farmaziako Graduan edo Giza Nutrizioko eta Dietetikako Graduan –beraiek aukeratutakoan– jarraitu ahal izango dituzte ikasketak. Horretarako, eskaria aurkeztu beharko dute ikastegiko idazkaritzan. Ikasle horiek eskolak ezarritako epeetan eta irizpideen arabera egin beharko dute matrikula.\nEra berean, ikasle batek erabakiz gero gradu bikoitza bere borondatez uztea, aurreko paragrafoan azaldutako prozedura aplikatuko zaio aukera izan dezan Farmaziako Gradura edo Giza Nutrizioko eta Dietetikako Gradura pasatzeko.\n9.5.– Farmaziako Graduko eta Giza Nutrizioko eta Dietetikako Graduko tituluak lortzeko kredituen aitorpena egingo da ikasleak gaindituta dituenean gradu bikoitzaren ikasketa-programako irakasgai guztiak, bi titulazioetako gradu amaierako lanak barne.\nGradu bikoitzean matrikulatutako ikasleen ebaluazioa egingo da gainontzeko titulazio ofizialetako ikasleentzat ezarritako ohiko prozedurari jarraituz, eta graduko titulazio ofizialetarako Gobernu Kontseiluak onartutako egutegi akademikoaren arabera.\nGradu bikoitzaren programa gainditzen duten ikasleek Farmaziako Graduaren eta Giza Nutrizioko eta Dietetikako Graduaren tituluak eta titulu horien gehigarri europarrak eskatu ahal izango dituzte, kasuan kasuko prezio publikoak ordainduta.\nGradu bikoitz honetan matrikulatutako ikasleek arautegi honi jarraitu beharko diote, eta hemen jasota ez dauden gaietarako, UPV / EHUko arau orokorrei.


Enpresak eta inguruko natura eremua - Geoparkea - Flysch & Karst experience\nEnpresak eta inguruko natura eremua\nEuskal Kostaldeko Geoparkeak, Debegesa eta Urola Kostako Udal Elkartearekin lankidetzan, Deban, Mutrikun eta Zumaian dauden enpresei zuzendutako online saio bat antolatu du Geoparkea ezagutzera emateko eta jarduera ekonomikoen eta kokatuta gauden lurraldearen arteko harremana estutzeko.\nEuskal Kostaldeko UNESCO Geoparkea (Deba, Mutriku eta Zumaia) mundu mailan ezaguna eta aintzatetsitako lurraldea da, baina bertan bizi eta lan egiten dugun askok oraindik ez dugu harreman zuzenik aurkitu.\nBizitzen ari garen urte berezi honek agerian utzi du beharrezkoa dela hurbilekoari lotzea, naturguneekiko harremana eta inguratzen gaituen inguruneaz kontziente izatea.\nZurea bezalako jarduera ekonomikoen edo enpresen eta kokatuta dauden lurraldearen arteko harremana estutu nahi dugu. Euskal Kostaldeko Geoparkea hobeto ezagutu nahi duzu? Geoparkean zein paper jokatzen duzun jakin nahi duzu? Badakigu garai zailak direla, baina ingurua beste begirada batekin ikusteko garaia ere izan daiteke, oso urrun joan gabe.\nDeban, Mutrikun eta Zumaian dauden enpresei zuzendutako informazio-saio birtual batean parte hartzera gonbidatzen zaitugu datorren azaroak 27an (9:30-10:30). Industria-enpresen eta Geoparkearen arteko lankidetza-proiektuak ezagutuko ditugu, eta, gainera, beste ideia batzuk ematen saiatuko gara, adibide gisa.\nAzaroaren 27an, 9:30etik 10:30era. Saioa nagusiki gaztelaniaz eginen da, baina bakoitzak gaztelaniaz edo euskaraz parte hartu ahal izango du.\n1. Geoparkearen aurkezpen laburra. Nor garen eta zer egiten dugun (10 min)\n2. Enpresaren lankidetza-adibideak – Geoparkea\nDanobat Group, Josu Arrieta (10 min)\n3. Geoparkearekin lankidetzan aritzeko ideiak (10 min)\nNeurrira egindako bisita gidatuak (oinez edo itsasontziz), enpresa-bisitarientzat\nGeo Gourmet tokiko produktuen otarra, enpresaren oparia\n4. Geoparkearekin lankidetzan aritzen diren entitateak (10 min)\n5. Galderak, parte-hartzeak, informazio gehiago (10 min)


Ordu hartan irekitan zegoen leku bakarra zelako sartu nintzen taberna hartan. Argitzear zegoen; zeru morearen azpian, inguruko mendiak etzanda zeuden animalia izugarriak bailiren, lo; han urrunean piztear zeuden su garrez jabetu gabe. Hotz ikaragarria egiten zuen. Dardarka nabaritzen nuen gorputz osoa; ez dakit, ordea, hotzaren eraginez edo urduritasunez.\nHaserre nengoen, oso. Horretaz oroitzen naiz, bai. Haserre nengoen, ezer ez ikasi eta, hala ere, oposaketa batzuetara aurkezten nintzen azken aldia izango zela zin eginez neure buruari. Trenean alboko, aurreko zein atzeko jendearen elkarrizketetatik edozeinek nik baino gehiago zekiela iruditu zitzaidan. Gorroto nituen oposaketak, eta gorroto ditut oraindik hutsaren eltzera bota eta bertan ondo irabiatzen zaituztelako.Haserre nengoen, bai...\nOposaketak txinatarrek asmatu omen zituzten. Madarikatuak! Zerura begiratu eta hegazkinek ere urduri jartzen ninduten. Ekialdetik zerua zeharkatzen zuten dragoi gorri haiek... haiek barreiatzen ote zuten txinatarren asmakuntza edonon?\nParkearen ertzean zegoen kiosko batetan erosi nuen egunkaria. Liburuxka urdin bat eman zidaten opari. Hartzea erabaki nuen, trenean bueltakoan irakurtzeko zerbait izango nuela eta, baina ez nuen zer zen ere galdetu. Poltsikoan jaso nuen, besterik gabe.\nHotzaren hotzez kalean goitik behera paseatzen ezingo nuela ibili eta nonbait sartu behar nuela erabaki nuen zerbait beroa hartzeko. Goiz zen oraindik azterketaren lekura agertzeko, eta komunera joan behar nuen nahi ta nahiez. Orduan topatu nuen taberna hura. BAR MARTIN jartzen zuen hautsak eta denborak errenditutako kartel hartan. Eraikin baten ertzean kokatua, leihoetan beltzez pintatuako barrak zituen, atzeko leihoen grisa edo estaltzeko; eta ia usteltzear zeuden bi geranio. Ez nion oso itxura ederra hartu, baina besterik ezean, barrura sartu nintzen.\nAtea ireki eta begiratu bizkor bat eman nion topatu berria nuen aterpeari. Oso taberna txikia zen. Atetik bi metrotara edo, barra zegoen eskuin aldera. Egur kolorekoa azpian, marmol beltz zartatu bat gainean. Atzean, paretan, aldenik alde, ispilu jadanik horiztatua, aurrean ezarritako likore botilak ere doi doi isladatu zitzazkeena. Loteriako kupoiak goiko baldatik zintzilik eta han San Pankraziok begiratzen zidan hatzarekin alboan zuen kattagorri disekatua salatuz.\nHaruntzago barraren beste erpinean erloju gorri baten azpian sukaldeko atea eta alboan auskalo noiz mus txapelketan irabazitako trofeoa, plastikozko loreen artean.\nOndoren, barraren bestaldean zegoen andreari geratu nintzaion begira. Berrogeita hamar urte izango zituen. Iharra. Ilea horia, ia zuria; azalez, aldiz, beltzarana. Begiak nabarmenegi margotuak, ezpainak gorriegiak eta bihotza grisa. Amantal zikin batek estaltzen zion soina. Telebistari begira zegoen, jabetu ere ez zen egin sartu nintzenik.\nTelebistaren azpian makina bati jo eta su ari zitzaion goizean inora joaterik ez duten gizon horietako bat. Begiak triste, ezpainak hestu, noizbehinka eskuen artean zuen zigarroa zupatzen zuen astiro. Ke hasperen sakona gero. Anis kopa zuen, ordea, barraren erdian, zain.\nEz zen beste inor kaiola hartan. Hori uste nuen behintzat. Tabako makinaren ertzean zegoen mahai bakarrera begiratu nuen arte. Orduan ikusi nuen bera. Haseran ez nion jaramonik egin, andre hari kafe bat eskatu eta komunera joateko asmotan bainintzen. Eta horrela egin nuen.\nEmakumeak irribarre egin zidan baina txolarrearen hegaldia baino gutxiago iraun duen irribarrea. Laister bueltatu baitzuen begirada telebistara. Ez naiz oroitzen zer zegoen telebistan. Aparteko gauzarik ez. Baina taberna guztia batetzen zuen haren etengabeko marmarrak.\nKafea parean nuenean atzean nuen mahaira begiratu nuen zeharka, disimuluz. Gizon hark ez zion telebistari begiratu ere egiten. Aurrean zuen liburuari bakarrik. Itxura berezia hartu nion, arrotza. Bere zentzu guztiak liburu hartan jarriak zeuzkan. Errezuan zegoela ere iruditu zitzaidan. Gero, ordea, noizbehinka eskuan zuen koaderno batetan zerbait apuntatzen zuela iruditu zitzaidan. Bera ez zen jabetu ere egin begira ari nintzaionik. Hori uste nuen behintzat.\nEzingo nuke bere adina zehaztu: 40, 50 edo 60 urte eduki zitzazkeen. Argala zen. Modaz aspaldian pasatutako traje beltza zuen jantzita; korbata iluna eta alkandore zuria. Arraroa egin zitzaidan horrelako taberna batetan trajedun gizon hura topatzea. Alboko aulkira begiratu eta sonbrairu bat ikusi nuen, ondoegi tolestutako gabardina baten alboan. Buru soila zen, eta begiak txikiegiak iruditu zitzaizkidan, are txikiagoak ziren betaurreko borobil-borobil batzuen atzean. Ez zuen bista oso ona izango, horregatik beharbada bere irakurketa arretatsu hura.\nEz zirudien bertakoa, ez zirudien inongoa. Aspaldian alboratutako jostailuak etorri zitzaizkidan burura, ahaztutako ipuinak, aspaldian joan ziren pertsona maitatuak, parke bakartiak, udazkena... guzti hau gogoarazi zidan bat batean gizon hark. Ezaguna egiten zitzaidan eta eraberean oso arrotza. Urrutiko oihartzunak, baina nire barneko aspaldikoak.\nUrduri jarri nintzen.\nKafea gogo txarrez edan nuen. Egia esan esperantza handirik ere ez nuen hango kafean. Erlojuari begiratu nion, ordu erdi azterketa hasteko. Baina, ordaintzeko poltsatik kartera ateratzerakoan erori zitzaidan lurrera egunkariarekin oparitu zidaten liburuxka hura.\nBat batean, atzean nuen gizonak aulkitik altxatu, makurtu eta liburuxka jaso zuen. Ondoren liburuxkari begira geratu zen denbora luzez. Gero, begirada tristez, irribarrez “Fernando Pessoa” esan zidan. Horrela jakin nuen kioskoan oparitu zidaten liburu hura Pessoaren poesia liburu bat zela. Barre zozo batez baietz esan nion, barne-ikara handi batek astintzen ninduen bitartean.\nOrain banekien zergatik egiten zitzaidan hain ezaguna gizon hura. Lisboan lagun batek “La Bra-ssileira”n atera zidan argazkiaz oroitu nintzen... Presaka irten nintzen taberna hartatik, erdi urduri, erdi txundituta.\nBost urte geroago, atzo bertan, oposaketa batzuetara aurkeztu nintzen berriz ere. Eta liburudenda batetan nindolarik erosi nuen egunkaria. Iragarki txiki batetan irakurri nuen. Apartamentu zahar batetan aurkitu zutela gorpua. Pobrezia izugarrian bizi zela D.H. eta neguaren hotza ezin izan zuela jasan. Ohean aurkitu zuten trajea soinean eta botak jantzita. Gorpua, bidaia-poltsa bat eta egurrezko kutxa handi bat; besterik ez omen zen gela hartan. Eta sonbrairu eta tolestutako gabardina baten gainean.\nHurrengo astean, ordea, azaldu zen erreportaia. D.H. hura Diego Ariztimuño izeneko idazle bat omen zen eta bere egurrezko kutxa hura irekitzean topatu zituzten gizon hark bere bizitza osoan idatzitako poema guztiak. Bere bizitza isilpeko poema jasoa. Euskal Poesiaren altxor izkututzat kalifikatu zuten. Egilea hotzak eramana zuen ordurako, ordea. Eta La Brassileirako argazkia etorri zitzaidan burura. Eta orduan negar egin nuen... Pessoaren omenez.\nLaida Azkargorta Ruiz de Egino


Betti Gotti – Irun eta Hondarribiko hainbat gaztek osatzen dugun euskara kultur elkartea.\nEUSKARALDIA TA BESTE\n688 690 545\nMAPA PABEILOI 1\nMAPA PABEILOI 2\nIrun eta Hondarribiko hainbat gaztek osatzen dugun euskara kultur elkartea da.\nGoitibera lehiaketa koadrila egunean\nHementxe duzue ikusgai 2022ko Irungo koadrila eguneko laburpentxo bat. ikusi eta gozatu\nHementxe Koadrila Eguneko goitibera lehiaketako araudia, apuntatzeko formularioa eta tiketa erosteko sarrera, espero dugu animatzea eta ongi pasatzea. Pertsona bakoitzak 10€ ordaindu beharko ditu aseguru kontzeptuan eta guk utzitako Goitiberekin banaka lehiatuko dira parte-hartzaileak.\nHementxe duzue ikusgai koadrila eguneko behin betiko kartela\nHementxe Pirineo Atlantikoa eta Gipuzkoa elkartzeko ideiaren gida\nKoadrila eguna 2022\n2 urte ondoren bueltan gara Iruneko Koadrila Egunarekin. Ekainaren 25ean izango da ekitaldia eta ondoren uzten dizugun egitaraua eta dosierra irakurtzeko gonbidapena luzatzen dizuegu. Animatu eta parte hartu!!\nDosierra koadrila eguna\nBihar, maiatzak 20, prentsaurrekoa eskainiko dugu EKT elkartean goizeko 11etan Koadrila Eguneko informazioa eskaintzeko. Nahi duenak gurekin egon daiteke eta Kuadrila Egunaren inguruan galdetu.\nHandien txanda onartuak eta ordainketa\nHementxe handien txandarako onartuen zerrenda. 2022ko handien udalekuek 2 kanpaleku izango dituzte Zuhatzan, izan dugun eskariari erantzuna on bat emateko asmoz, hori izan da zerrenda berandu argitaratzeko arrazoia. 2 kanpaleku hauek egun berdinetan izango dira, hau da, abuztuak 12tik 23ra, eta ekintza berdinetan parte-hartuko dute handiek.\nOnartuen zerrenda eta itxaron zerrenda\nORDAINKETAK ETA PROZEDURAK\nTxikien txandako onartuak eta ordainketa\nOrdainketa eta prozedurak\nNerabeen txandako onartuak eta prozedura\nBAIMENAK ENTREGATZEKO PROZEDURA\nGUK ERE UTZI GENUEN GURE INDARRA EUSKARAREN ALDE KORRIKAN PARTE HARTUZ\nNerabeen udalekuetan apuntatzeko epea martxaren 23 arte luzatzen da. Animatu eta parte-hartu ezazu abuztuaren 14tik-27ra izango diren gure udalekuetara. Pirineoetan eta Zuhatzan pasako ditugu udalekuak eta aktibitate desberdin asko egiteko aukera izango duzute. Prezioa 350€koa izango da.\nEuskera bultzatzeko ideia berrien bila gabiltza\nBeheko galdetegian klikatu\nLaguntza behar dezu?\nJarri gurekin harremanetan, gustora lagunduko zaitugu\nBeste ekintza batzuk ere antolatu ditugu:\nTelefonoa: 688 690 545 | Email: bettigotti@hotmail.com\nCopyright © 2022 Betti Gotti


Publikatuta: 2019/07/19 17:04 (UTC+2) Azken eguneratzea: 2021/04/30 10:00 (UTC+2)\nEuropako Behatoki Australaren eta ESA (European Space Agency) agentziaren ikerketa berri baten arabera, 2006 QV89 asteroideak ez du talka egingo Lurrarekin, eta etorkizunean talka egiteko aukerak oso urriak dira.\nEspazioko harri hau albiste izan da 2019ko irailaren 9an Lurrarekin talka egiteko zuen arriskuagatik. ESAk eta Europako Behatoki Australak kasu horretan arriskua gutxienekoa dela ondorioztatu dute.\nAsteroidea 2006ko abuztuan aurkitu zen, eta soilik hamar egunez behatu zen. Denbora hori igarota, ezin zitekeen asteroidea ikusi eta desagertuta egon da ordutik. Orain, hamarraldi bat beranduago, haren kokalekua aurreikusi daiteke oso zehaztasun gutxirekin. Ondorioz, astronomoentzako oso zaila da berriz behatzea.\nHala ere, bada beharrezko informazioa lortzeko bide bat. Asteroidearen ibilbidea ezagutu ez arren, badakite non egongo litzatekeen Lurrarekin talka egingo balu. Hortaz, esparru hori behatu daiteke asteroidea ez dagoela ziurtatzeko.\nHori da zehazki ESAk eta Europako Behatoki Australak egin zutena uztailaren 4an eta 5ean. Horretarako, Very Large Telescope (VLT) teleskopioa erabili zuten, arrisku handiko asteroideak behatzeko erabiltzen dena.\nTaldeek asteroidea egon beharko litzatekeen tokiaren irudiak lortu dituzte. Emaitza ezezkoa izan da.


Larrabetzuko Udala - Zentzumenak hizpide\nMartxoak 10 dituela ospatu dugu Larrabetzuko Umeen Kontseiluaren aurtengo hirugarren saioa. Zentzumenen gainean aurreko bileran hasitako bideari jarraipena emateko asmotan, bilera honen helburuak bakoitzaren mapa sentsorialaren informazioak partekatzen amaitzea eta Larrabetzuko mapa sentsorialaren garapen posibleak aztertzea ziren, herriarentzako proposamenak atereaz.\nAurreko egunean bakoitzak zentzumen bakoitzari lotutako Larrabetzuko leku bat pentsatu behar zuen. Mapa sentsorial horretako bizipen horiek partekatzen hasi ginen gero; usaimen eta ikusmenari buruzko lekuak eta historiak partekatu genituen hain zuzen, honako honetan beraz beste hirurekin egin dugu: dastamena, entzumena eta ukimena.\nDastamenari dagokionez, tabernatara joan zaigu arreta: Gaztelekuko hanburgesa eta patatak, Aretxabalako pizza, burrito eta natxoak, edo Gure Etxea eta Etorkiko pintxoak nabarmendu baitituzte Larrabetzuko ume hauek. Mitxilota denda ere gogoan izan du baten batek, hura berriro zabaltzeko aldarria nahiko zabala denez. Mitxilota ondoko harategian saltzen duten gazta goxoa ere aipatu du baten batek...\nEntzumenari jarri diogu gero arreta osoa. Errebale inguruan adibidez batek futbol partidua dagoenean dauden soinuek sortzen diote arreta, beste bati txorien kantuek eta hirugarren bati eskolako zaratak, zeina oso fuertea izatea ez zaion bapez gustatzen. Eskolako txirrina zein desatsegina den ere nabarmendu du beste batek. Beste bati autobusaren soinua gustatzen zaio barruan doalarik, eta beste bati frontoian piloten soinuak eta haien oihartzunak. Elizako kanpaiek kapitulu berezi bat merezi dute herriko soinuen hontan, hainbati deigarri egin arren ez baitakigu zehazki zenbat gauza adierazteko erabiltzen ote diren...\nUkimenaz ari garela, badira lurra ukitzea gustoko dutenak (adibidez frontoikoa, suabea delako, edo eskolako parkekoa, biguna) edo zenbait tresnaren ukimena nabarmentzen dutenak (saskibaloiko baloia, eskupilotako pilota, raketa...), baita animaliak ukitzea gustoko dutenak (zakurrak edo Goikolexeako erreka inguruko zaldiak). Okindegiko ogi beroa ukitzea ere oso gustoko du beste batek...\nGero, binaka, hirunaka edo launaka jarrita, zentzumenen maparen kontu hau herriarentzat zergatik izan daitekeen interesgarri eta Larrabetzuko herritarrekin nola partekatu daitekeen pentsatzeko eskatu diegu. Saioa amaitzeko, komunean jarri dugu talde bakoitzean proposaturikoa. Zenbait lan ildo posible atera dira, haiek esandakoengatik, eta badugu datozen hilabeteetarako zereginik. Lan ildo posible horiek harbelean idatzi ditugu argi ikus ditzagun, horretan arituko baikara hemendik aurrera, espero dugu laster... Hurrengo batzarra apirilaren lehenean ospatzeko asmoa daukagu.\nHemen ikusi eta jaitsi ditzakezue bilera honetako argazkiak.


Lissa Nilssonek egiten duen origamiaren berrasmaketak txundituta utzi gaitu. Paper ezberdinekin osatzen dituen sekzio anatomiko hauen sekretua ezagutzeko, artelana oso hurbiletik begiratu beharra dago. Hoberena? Sekretua ezagutzen duzunean, are gehiago gustatzen zaizkizula haren artelanak.\nBilbora itzuli da urteko zita derrigorrezkoa. Europan antolatzen den jaialdirik garrantzitsuenetakoa. Kaledantza leihaketa eta kale-artearekin zerikusia duten jarduer ez gain, BMX erakustaldia, 3D mapping-a, light dancing-a, bi d eoj art za ilea k... Zita, Bilbao Arenan, Miribillan apirilaren 20an.\nZure baserri edo bordako teilatua txorientzako urbanizazio bihurtu nahi baduzu, erabili Klas Kuiken-en teila eder hauek. Eraikuntza burbuilaren arriskurik ez dago, eta, gure ustez, inbertsio ezin hobea da txoriak teilatuan izatea. Txoriek teila artean habia egiten dutelako kexatzen direnek ez dute aurrerantzean aitzakiarik. Teila-habi hauek jarri, eta kitto.\nJanne Parviainen arti sta finlandiarrak sortzen dituen hezurdurak efimeroak dira. Sortu bezain pronto desagertzen dira. Argazkietan soilik gorde daitezke argi kolore ezberdinekin eginiko eskeleto hauen memoriak. Bere ¨argazki kanposantuan¨ dozenaka argi hezurdura ditu gordeta.\nKlasiko honek ez du sekula hutsik egiten. Antzer kiaren sinboloa barre eta negar egiten duten bi mozorro dira. Biek balio dute Leioako umore azokarako: negar egiteraino barre egindakoak gara gu, adibidez, Trapu Zaharrakoen burutazioekin. Antzerkia eta umore ona kalean, maiatzaren 16tik 19ra.\nhttp://umoreazoka. or g/eu/\nGiza Eskubideen Zinema Jaialdiaren edizio berri bat. Beste inon ikustea ezinezkoa den film interesgarri mordoa eskaintzen digu urtero-urtero jaialdi honek. Iaz, adibidez, estreinatu ez zen Kassovitz-en L´Ordre et la morale film polemikoa ikusteko aukera eskaini zigun. Aurtengo programak ere itxura ederra du.\nKontua da, ikusi eta berehala pentsatu genuela askotan poxpolo buru horietako baten moduan sentitzen garela. Inmolazioaren inguruko hausnarketa ere ekarri digu gogora. Poxpolo sinple bat gara. Eta poxpolo sinple batek guztia suntsitu dezakeen sua piztu dezakeela pentsatzea atsegin dugu.\nKultura eta, batez ere, ikus-entzunezko edukiak hedatu nahi dituen proiektu berria. Proiektuaren izaera irekia interesgarri a iruditu zaigu, ikus-entzunezkoak ez dituztelako ikuspegi ortodoxo batetik lantzen. Ez da bideoen webgune soil bat. Bertan, elkarrizketak, kritikak, albisteak, pelikulak, deialdiak eta hainbat jardueraren inguruko hausnarketak topatuko dituzu. Zirt Zart.\nHonez gero ezagutzen gaituzue. Gauza bitxiak eta bizarrokeriak izugarri Apirilaren 11tik 21era bitartean, Bilboko Letren Nazioarteko Jaialdia ospatuko da Alhondigategian. Seigarren edizio hau ¨irakurle/idazlearen elezaharrak¨ leloari jarraiki ospatuko da, eta, gonbidatuen artean, besteak beste, honako hauek: Margaret Atwood, Antonio Lobo Antunes, Alberto Manguel, Harkaitz Cano, Jhon Banville, Eider Rodriguez, Margo Glanz, Goizalde Landabaso eta Iban Zaldua.\naltzari digital akatsa\nHonez gero ezagutzen gaituzue. Gauza bitxiak eta bizarrokeriak izugarri maite ditugu. Eta altzari hau bete betean sartzen da sailkapen horretan. Ferruccio Lavianik sortu duen altzari honek, eskaneatzean gertatzen diren akats digitalen itxura hartzen du ardatz...Ahobetehortz geratzeko modukoa!\nNagore Lejarreta argazkilariak kamera estenopeikarekin egindako argazki-bilduma hainbat idazleri luzatu zizkien. Gorka Setien, Haizea Arregi, Lainon, Juanbau Erauskin eta Mikel Perurena idazleek irudi horietan oinarritutako testuak eman zizkioten bueltan. Guzti horrekin, honez gero agortuta dagoen liburua argitaratu zuten. Berrargitalpena itxaroten dugun bitartean, Edipotoa izeneko emanaldiaz gozatzeko aukera dugu. Aurreko guztiei Mariano Hurtadoren kontrabaxua gehitzen zaie zuzenean.\nAtabalek datozen bi hilabeteotan duen programazioari\nbistadizoa bota ostean (Femi Kuti, La Femme, Pennywise, Shanon Wright, Low, Ruper Ordorika...), aukera bakarra bururatzen zaigu: lagun sorta baten artean pisu bat alokatzea. Kontua da ¨peage¨-etan gure zain izaten diren gendarmeen aurpegi lehorra sahiestea.


2016an Gipuzkoan sagardotarako sagarrondoak landatu, hobetu eta garatzeko diru laguntzak. - Sagardoaren Lurraldea\n2016an Gipuzkoan sagardotarako sagarrondoak landatu, hobetu eta garatzeko diru laguntzak.\nEka 28, 2016 Sailkatu gabea 0 comments\nGipuzkoako Foru Aldundiko Ekonomia sustapeneko, Landa inguruneko eta Lurralde Orekako Departamentuak Gipuzkoako Lurralde Historikoan sagardorako sagarrondoak landatu, hobetu eta garatzeko diru laguntzen 2016ko deialdia onartu berri du.\nDiru laguntza hauen xedea da diruz laguntzea Gipuzkoako Lurralde Historikoko nekazariek eta sagardogileek bertako sagastiak landatzeko eta makineria berezia erosteko egindako inbertsioak, horrela, Gipuzkoako sagardo naturalaren egileen sektoreari bertako lehengaien hornikuntza bermatzeko helburuz. Diru laguntza hauen oinarrian dagoen araudia da Europako Batzordearen 2014ko ekainaren 25eko 702/2014 (EE) Erregelamenduaren 14. artikulua, zeinak adierazten baitu bateragarriak direla nekazaritza eta basogintza sektoreetarako eta nekazaritza eremuetarako laguntza kategoria jakin batzuk barne merkatuarekin, Europako Batasunaren Funtzionamendu Itunaren 107. eta 108. artikuluetan dioena aplikatu.\nHonakoak dira diruz lagundu daitezkeen inbertsioak eta jardunketak:\n1. Sagardoa egiteko bertako sagarrondo barietateak jartzeko eta landatzeko laguntzak:\n— Helburua: Sagardoa egiteko sagarrondo barietate bereziak landatzeko inbertsioak eta gastu lagungarriak: zuhaitz landareak erostea, landaketa lanak egitea (lurra prestatzea, lur berdinketa txikiak beharrezkoak eta justifikatuak badira, sagastirako sarbideak, zuloak egitea, ongarritzea eta landatzea), euskarri egiturak jartzea eta landaketa babesteko sistemak jartzea (haize babes naturalak, animalien kontrako perimetroko hesiak eta landareen banakako babes mekanikoak).\n— Laguntzen zenbatekoa: Inbertsio horientzako laguntzak kapitalaren bidezko diru laguntza bezala emango dira. Sagastia jartzeko hasierako inbertsioak bakarrik diruz lagunduko dira, deialdian dagoen inbertsio modulatuen taularen arabera, ondorengo mantentze kostuak kontuan hartu gabe. Diru laguntzaren kopuruak ezingo du modulazio taulan jarduera bakoitzerako agertzen den zenbatekoa gainditu.\n— Diru laguntzaren xede diren sagardiak jartzeko baldintza bereziak:\na) Sagastia landatuko den lursailak norberarena, alokatua edo lagatakoa izan behar du. Jabetza zuritzeko, beharrezkoa izango da jabetzaren eskritura; alokairua zuritzeko, berriz, alokatze kontratua beharko da, alde biek sinatua 25 urterako gutxienez. Kontratu hori Eusko Jaurlaritzako Landa Errendamenduen Erregistro Ofizialean balioztatu eta erregistratuko da. Lagapena, horretarako sinatutako kontratuaren bidez zurituko da, 25 urterako gutxienez.\nb) Inbertsioak baloratu eta lagunduko dira deialdian ezarritako moduluen arabera, eta 12. oinarriaren arabera zurituko dira.\nc) Diruz laguntzea eskatzen den landaketa azalera guztia hektarea bat baino handiagoa izango da, betiere, sagastiari emandako azalera, inbertsioa egin ondoren, gutxienez bi hektareakoa bada. Barietateek sagardoa egiteko egokitzat jotakoak izan behar dute.\nd) Lagungarriak izango dira, bakarrik, lur egoki eta mekanizagarrietan jartzen diren sagastiak. Horretarako, landaketa egin baino lehen foru aldundiko teknikari batek bisitaldi bat egingo du eta aldeko txostena eman beharko du. Sagastia landatu nahi den lursailaren aurreko erabilera basokoa izan bada, beharrezkoa da Mendiak eta Habitatak Kudeatzeko Zerbitzuak erabilera aldatzeko emandako baimena.\ne) Diruz lagunduko diren landareek Gipuzkoako Foru Aldundiko Landare Alorrak aldez aurretik finkatutako kalitate estandarrak bete beharko dituzte. Landareak erosiko diren mintegiak ziurtatuko du landareak aipatutako estandarren arabera ekoizten dituela eta Gipuzkoako Landare eta Landare-gaien Ekoizleen, Merkatarien eta Inportatzaileen Erregistro Ofizialean (LEMIEO) inskribatuta egongo da.\nf) Landaketa lursaila: diruz lagunduko diren landaketak patroi klonalean txertatutako barietateekin egingo dira, eta landaketa egin aurretik egin beharreko lanak, eskaerarekin batera eransten den txosten teknikoaren arabera egingo dira. Behar bezala justifikatzen badira, patroi frankoko landaketek ere laguntza jaso ahal izango dute.\ng) Landaketa moduak eta markoak: txosten teknikoan adieraziko dira, aukeratutako patroi eta formazio sistemaren arabera. Hala ere, txertaketaren zonaldea ez da lurperatuko, eta gutxienez 5 zentimetrora geratuko da lurrazalaren gainetik.\nh) Ezohiko inbertsioen kasuan, hala nola, lur berdinketak eta sagastien sarbideak, beharrezkoa izango da honako hauek aurkeztea: udal baimena, egiaztatzen duen txosten teknikoa eta aurrekontu zehaztua. Eranskinean jasota ez dauden inbertsioak badira, hala nola, haize babesak, drainatzeak, etab., beharrezkoak izango dira egiaztatzen duen txosten teknikoa eta aurrekontu zehaztua. Atal honetan jasotako inbertsioetarako onartutako diru laguntzak, onartutako aurrekontu osoagatik faktura aurkeztu ondoren zurituko dira bakarrik, eta aurkeztutako aurrekontuaren %30 lagunduko da.\n2. Makineria berezia erosteko laguntzak.\n— Helburua: Erostea nekazaritzarako makineria eta ekipo bereziak, dela zaintzarako, dela trataerarako, dela sagardotarako sagarrondoetako fruitua jasotzeko: sagar astingailuak, inaustari pneumatikoak edo elektronikoak, ongarritzeko makinak, atomizagailuak, langarreztagailuak, traktoretik esekitako sasi-garbitzeko makinak, bere indarrez dabiltzan sagar biltzaileak edo biltzaile autopropultsatuak, inausketa mekanikoak egiteko makineria.\n— Laguntzen zenbatekoa: Inbertsio horientzako laguntzak kapitalaren bidezko diru laguntza bezala emango dira. Diru laguntzaren kopurua, inbertsio lagungarriaren bolumenaren portzentajea, %35 izango da (sagarrak biltzeko makinak izan ezik, horretarako %25eko laguntza emango baita).\n— Makineria erosteko inbertsioetarako baldintza bereziak:\na) Erostekoa den makineriaren aurrekontu zehatza aurkeztu behar da.\nb) Sagarra biltzeko makineria erosteko erosketa bideragarri egingo duen fruitu sail baten titularitatea egiaztatu beharko da: 5 ha.\nc) Makineria erosteko gehienezko inbertsio lagungarria 40.000 euro da.\nd) Onuradunak gutxienez 8 urtez erabili eta bere jabetzapean eduki beharko du erositako makineria hori. Epe horretan ezingo da laguntzarik eskatu diruz lagundutakoaren antzeko funtzioak dituen makineria erosteko.\ne) Makineria Nekazaritzako Makineriaren Erregistro Ofizialean inskribatu behar da.\n3. Laguntza osagarriak.\nLaguntza osagarri izango dira, soilik, 1.2.2. atalean jasota dauden makineria erosteko inbertsioak, honako baldintza eta ehuneko hauen arabera:\n— Nekazari gazteek laguntza osagarria jaso ahal izango dute ustiategia martxan jarri eta bost urteko epean egiten diren inbertsioetarako, baldin eta eskaera egiten den unean 40 urte baino gehiago ez badituzte, 2. oinarriaren 2.1 atalean zehazten diren gaitasun eta konpetentzia profesionalak badituzte eta lehen aldiz badira ustiategi bateko titular. Laguntza osagarri hori diruz lagundu daitekeen inbertsioaren balioaren %5ekoa izango da. Horretarako, batetik, eskatutako prestakuntza egiaztatu beharko dute; bestetik, arloko araudi bereziaren araberako erregistro eta ustiatze liburuak aurkeztu beharko dituzte, eta horren bidez egiaztatu, eskatzailea ustiategiko buru dela eta ustiategia kudeatzeak ekar ditzakeen arrisku eta ardurak beregain hartzen dituela.\n— Ustiategiaren titularrak ustiategiko nekazaritza eta ingurumen kontratu bat izenpetuta izanez gero sagardotarako bertako barietateko sagarrondo landaketa neurrirako, diruz lagundu daitekeen inbertsioaren balioaren %5era arteko laguntza gehigarria eskuratuko du.\n4. Nekazaritza ustiategiak bete beharreko baldintzak.\nUstiategia Gipuzkoako Lurralde Historikoko Nekazaritza Ustiategien Erregistroan inskribatuta egongo da.\n5. Inbertsioak bete beharreko baldintzak.\n— Egingo diren inbertsioak Gipuzkoako Lurralde Historikoan gauzatuko dira.\n— Diruz lagunduko den gutxieneko inbertsioa helburu bakoitzeko 5.000 € izango da, makineria erosteko izan ezik. Kasu horretan 1.000 € izango da.\n— Finantza errentamenduko kontratu bat dagoenean, errentatzaileak egindako aktiboen erosketa diruz lagundu ahal izango da, betiere, erosketa aukera bat jaso edo kontratuan aipatutako aktiboaren bizitza erabilgarriaren adinako errentamenduko gutxieneko epe bat ezartzen bada.\n— Diru laguntzari dagokionez, diruz lagungarriak izango dira laguntza eskatu ondoren egiten diren gastuak eta inbertsioak.


Diputatuen kontseiluak 2019ko abenduaren 10eko bileran onartutako gaiak - Artikulua - Gipuzkoa ETORKIZUNA ORAIN\nDiputatuen kontseiluak 2019ko abenduaren 10eko bileran onartutako gaiak\nDirulaguntza hauen oinarri arautzaileak aldatzea: Gipuzkoako Lurralde Historikoan sagardotarako sagarrondoak landatu, hobetu eta garatzekoak.\nGertek Sociedad de Gestiones enpresarekin sinatutako Zubietako eta Lintziringo garraio zentroetako kamioen aparkalekuak, instalazioak eta zerbitzuak barne, ustiatu, mantendu eta zaintzeko kontratuaren lagapena baimentzea.\nOnartzea Debako Udalak egindako 929 m²-ko lursailaren doako lagapena proiektu hau burutzeko: "Itziarrera doan GI-3210 eta Itsaspera doan GI-3291errepideen eta N-634 errepidearen arteko Itziarko gaineko bidegurutzean goranzko zuzeneko bideadarra duen biribilgunea".\nAdostasuna ematea "Gaia Net Exchange SL" sozietateak hartutako erabakiei.\nZerga zehapenak barkatzeko eskaera ebaztea.\nOnestea proiektu honen proiektua aldatua: GI-638 errepidea hobetzeko eta, 1,200 eta 3,610 KPen artean oinezkoen pasealekua egiteko proiektua (2-EM-28/2016-M1).\nOnestea lan kontratu honen aldaketa: GI-638 errepidea hobetzeko eta, 1,200 eta 3,610 KPen artean oinezkoen pasealekua egiteko proiektu aldatua (2-EM-28/2016-M1).\nLankidetza hitzarmen eta kontratu-programa hauek aldatzea: desgaitasuna duten pertsonentzako eta buruko gaixotasuna duten pertsonentzako arreta zerbitzuak eskaintzeko zenbait entitaterekin sinatutakoak (I. eranskina: zentroak, zerbitzuak eta kokalekua; II. eranskina: langileen zerrenda; III. eranskina: araubide ekonomikoa).


BMartínez: Ikasblogak 2014, kronika\nIkasblogak 2014, kronika\nIkasblogak jardunaldiaren lehen edizioa Getxon egin zen, 2007ko ekainean. Gonbidatzen zaituztet egindako bloga bisitatzen. Zortzi bat urte igaro dira, eta, esan beharra dago ematen dela une berean gaudela. Hori ez da seinale ona gure Hezkuntza Sistemarako, nire ustez. Agian gehiegi espero genuen, agian ausardia, nire aldetik, hau esatea... baina, norantz abiatzen gara? Zahartzen naiz eta lehenengo ordenadore erraldoiak gaur arte bilakaera izugarria egon da teknologian: tablet-ak edonon, smartphone-ak guztion sakeletan, sarea saretzen gelditu gabe, gero eta abiadura handiagorekin eta Hezkuntzan? Aurpegi gazteagoak espero nituen, lagun berriak, ezezagunak, heldu berriak Hezkuntza Digitalera. Oraindik entzuten dira honako baieztapenak: "Ikasleak motibatzen dira teknologiekin", "jartzen diegu lana web orrian"... ez al da garaia ikasleek ikaste-prozesuaren jabe egiteko? Zeri diogu beldurra irakasleok? ... Agian, zahartzen ari naizelako ezkor azaltzen naiz, ez dakit. Edo, agian, sistema zahartzen doa...Udarako utziko dugu hausnarketa. Honaino kronikagilearen burutazioak.\nArtikulu hau bgune04 blogean ere argitaratu da.


Eraikinen birgaitze energetikoaren gaur egungo egoerari buruzko gogoeta egitea eta eztabaidatzea, haren ondorioetan arreta jarrita eta haren inguruan sortutako askotariko galderei erantzuten saiatuta.\nHirigintza inplikazioen analisia eta haren eragina gure herri eta hirietako konfigurazioan eta eraketan.\nGaur egungo araudiak aztertzea, eta hasieran aurreikusitako helburu energetikoak lortzeko egokiak diren ikustea.\nProzesu osoan esku hartzen duten eragileek bete beharreko zeregina finkatzea: jabea, administrazioa, arkitektoak, eraikuntza enpresak, etab.\nBirgaitze prozesu batek etxebizitzen eraikin kolektibo bateko jabe eta bizilagunentzat dituen ondorio ekonomikoak eta sozialak aztertzea.\nMahai ingurua: “Reflexiones“\nJuan Martín García COAVN - Miembro de la Comisión de Patrimonio del COAVN (Delegación en Gipuzkoa) (Moderatzailea)


About: Takeda Shingenen hogeita lau jeneralak\nTakeda Shingenen hogeita lau jeneralak (japonieraz 武田二十四将) Japoniako Sengoku aroan komandante ospetsuen taldeetako bat izan zen. Hogeita lau jeneral hauek, Takeda Shingenen armadako konfidantzazkoenak ziren. Horietatik ia herena, Nagashinoko guduan hil ziren, 1575ean, Oda Nobunagaren armadaren aurka borrokatu zutenean.\nTakeda Shingenen hogeita lau jeneralak (japonieraz 武田二十四将) Japoniako Sengoku aroan komandante ospetsuen taldeetako bat izan zen. Hogeita lau jeneral hauek, Takeda Shingenen armadako konfidantzazkoenak ziren. Horietatik ia herena, Nagashinoko guduan hil ziren, 1575ean, Oda Nobunagaren armadaren aurka borrokatu zutenean. (eu)\nTakeda Shingenen hogeita lau jeneralak (eu)\ndbr:Takeda Shingenen hogeita lau jeneralak\nwikidata:Takeda Shingenen hogeita lau jeneralak\ndbpedia-de:Takeda Shingenen hogeita lau jeneralak\ndbpedia-es:Takeda Shingenen hogeita lau jeneralak\ndbpedia-fr:Takeda Shingenen hogeita lau jeneralak\ndbpedia-it:Takeda Shingenen hogeita lau jeneralak\ndbpedia-ja:Takeda Shingenen hogeita lau jeneralak\ndbpedia-nl:Takeda Shingenen hogeita lau jeneralak\ndbpedia-wikidata:Takeda Shingenen hogeita lau jeneralak


Etxebizitzari buruz maiz egiten diren galderak (FAQ delakoak)\nAlokairuko kontratu estandarrik badago?\nBadira alokairuko kontratu estandarrak, Eusko Jaurlaritzaren Bizilagun zerbitzu publikoak esaterako, bere webgunean, eskuragarri du eredu bat.\nNola gauzatu behar da salerosketa kontratu pribatu bat, zeintzuk dira eman beharreko urratsak?\nAurretiko zita eskatzea komeni da,kasua aztertzeko, 012 telefonora (Zuzenean) deitu behar da horretarako.\nEtxebizitzen alokairurako laguntzarik badago?\nEtxebizitzako Gastuetarako Prestazio Osagarria (EPO) deritzon laguntza dago, Diru-sarrerak Bermatzeko Errentaren (DBE) osagarri bat da eta etxebizitzaren alokairuko gastuak estaltzeko balio du. Informa zaitez Lanbiden.\nBestalde, hainbat udalek alokairurako diru-laguntzak ateratzen ditu, hauen artean batzuk gazteei zuzendutakoak dira. Galdetu zure herri edo hiriko Udaletxean. GazteBizHitza atarian ere, 'alertak' atala eguneratzen dugu, jakinaren gainean egoteko modu praktikoa da.\nZentzuk dira alokairuak izan ditzakeen gastuak?\nEtxebizitza errentan ematea eraikuntza-enpresa baten bidez egiten bada, bitartekaritza gastuak, hilabeteko fidantza eta lehenengo errenta ordaindu beharko dira. Bestelako bermeak ere eska daitezke, esaterako bankuko bermea.\nEtxebizitzaren alokairua elkartasunezkoa bada, errenta, etxebizitzan gelditzen diren kideek ordaindu beharko dute. Aldiz, errenta mankomunatua bada maizter bakoitzak bere partea baino ez du ordainduko.\nAlokairuan hartzen dudan etxearen jabearekin arazo bat dut, nora jo dezaket laguntza bila? Zeintzuk dira nire eskubide eta betebeharrak maizter gisa? Alokairu kontratuaren inguruko zalantzak argitzeko nora jo dezaket?\nBizilagun zerbitzura jo dezakezu aholku bila, aurrez-aurreko txanda eska dezakezu horretarako 012 telefonora (Zuzenean) deituz.\nNola formalizatu behar dut alokairuko Kontratu Pribatu bat?\nIdatziz egitea gomendatzen da kontratua, Hiri Arrendamendu Legeak baimentzen dituen klausulak adostuz. Hitzezko kontratuetan Hiri Arrendamendu Legea aplikatuko da zehatz-mehatz.\nNola eman dezaket izena Etxebiden?\nBi era daude Etxebiden izena emateko: telematikoki edo paperean. Tramitazio elektronikoa egiteko Etxebideko webgunera jo behar duzu. Oso erraza da tramitazio elektronikoa egitea. Behin jarraibideak amaituta dituzula, ziurtagiri bat inprimatu dezakezu, agiri horrek erregistro ofizialean sarrera egin izana bermatzen dizu.\nTramitazioa paperean egiteko telematikoki egindako eskaeraren ziurtagiria PDF formatuan inprimatu eta eskabideak jasotzeko gunera eraman behar duzu dokumentua.\nZein abantaila ditu Etxebiden izena emateak?\nEtxebizitza eskatzaile gisa Etxebiden izena emateak Eusko Jaurlaritzak sustatzen dituen etxebizitza promozioetan parte hartzeko aukera ematen dizu, baita honako programetan ere: promozio pribatuen erosketetan, Alokabidek kudeaturiko babes ofizialeko alokairu promozioetan, Bizigune eta ASAPen programetan, eta Zuzkidurako bizitokien sustapenean.\nEtxebiden izena eman behar al dut alokairuko etxe bat eskatzeko?\nBai, Alokabide edo Bizilagun eta ASAP programek kudeaturiko alokairuko etxe bat eskatu nahi baduzu.\nEtxebideren orri honetan, momentu honetan indarrean dauden Babestutako etxebizitzen sustapenak ikus ditzakezu\nEtxebideri dagokionez, alokairuan etxebizitza bat eskuratuz gero zeintzuk dira ondoren eman behar ditudan pausuak?\nAlokabide da etxebizitzen alokairuaz arduratzen den zerbitzua eta jarraibideak bere webgunean aurki ditzakezu.\nEtxebideko nire eskabidean agiri bat erantsi nahi nuke, telematikoki (Internet bidez) egin dezaket?\nBai, Etxebideko webgunean zure eskabideari behar beste agiri eransteko aukera duzu.\nEtxebizitza bat egokitu zait Etxebiden erosketa-erregimenean baina momentu honetan ez dut lanik, uko egiten badiot etxebizitzari etorkizuneko sustapen-zerrendetatik ezabatuko naute?\nEtxebizitzako sustapenean izena-eman zenuen unean lana bazenuen baina esleipena egiterako garaian lanik ez bazenuen, zure espedientea ez da zigortua izango uko egitearengatik.\nZeintzuk dira hipoteka mailegu batek dituen gastuak?\nNotario aurreko gastuak, erregistroko gastuak eta bankuko gastuak.\nGela bat alokairuan hartzen badut Errenta aitorpenean kitapenean sar dezaket gastu moduan?\nBai, baldin eta zure ohiko etxebizitza bada (hau da, garai baterako kontratuak ez). Gainera, 30 urte baino gutxiago edukiz gero edo familia ugarikoa izanez gero kenkaria % 25ekoa izango da, gehienezko muga 2.000 euro izanik.\nDena dela, komeni da dagokizun lurralde historikoaren Ogasunean galdetzea, arau honek indarrean jarraitzen duen ala ez ziurtatzeko.\nZeintzuk dira etxebizitza-aurrezki kontu baten onurak?\nOhiko etxebizitza izateagatik fiskalki kitapenak egon daitezke. Ogasun sailean galdetu indarrean dauden.\nZer da itzultzen den emigratzailearen ziurtagiria? Nola lortzen da?\nEuskaditik alde egin dute zenbait gaztek, atzerrian lana bilatzeko asmoz; horietako batzuek, denbora-tarte bat igarota, itzultzea erabakitzen dute, zenbait arrazoi tarteko. Edonola ere, bai Euskadira itzultzea, bai beste lan-aukera batzuk bilatzera atzerrira joatea pentsatzen ari bazara, gogoan izan ez duzula zertan galdu eskubide hauek: langabezia-subsidioaren arlokoak, etxebizitza publiko bat lortzekoak edo osasun-arretara izatekoa.\nItzultzen den emigratzaileari Eusko Jaurlaritzak emandako ziurtagiriak bermatu egiten du ez dela galtzen erroldatzea, hori ezinbesteko betekizuna izaten baita tramite batzuk egiteko eta prestazio batzuk eskatzeko, hala nola langabezia-subsidioa eskatzeko, etxebizitza publiko bat lortzeko edo osasun-arreta izateko.\nZiurtagiri hori lortzeko, eskabide bat bidali behar da, dokumentazioa erantsita, helbide honetara: Eusko Jaurlaritza-Lehendakaritza, Kanpoan den Euskal Komunitatearentzako Zuzendaritza, Nafarroa kalea, 2 zk., 01007 Vitoria-Gasteiz. Telefonoa: 945018127.\nAurrez aurre ere aurkez daiteke, Zuzenean bulegoren batean:\nBilbao: Kale Nagusia, 85.\nVitoria-Gasteiz: Ramiro de Maeztu, 10, etxabea.\nItzultzen den emigratzailearen estatuko ziurtagiria ez da beharrezkoa Europar Batasuneko herrialdeetara, Europako Esparru Ekonomikora (Islandia, Liechtenstein eta Norvegia), Suitzara edo Australiara emigratu dutenen langileentzat; izan ere, beste metodo batzuk daude atzerrian lan egindako denbora egiaztatzeko. Ziurtagiri horrek bi urterako balio du, eta aukera ematen du etengabe bizitzeko itzultzen den espainiar batek langabeziagatiko laguntzak eta prestazioak eska ditzan, nahiz eta ziurtagiriak ez duen bermatzen horiek lortuko direnik.\nAraba: Olagibel kalea, 1. 01001-Vitoria-Gasteiz. Telefonoa: 945759414.


Kide berri bat elementuen taula periodikorako?\nZientzialariek 117 zenbakidun elementuaren aurkikuntza baieztatu dute, ununseptium izenez ezagutzen dena\nMendeleieven garaietatik asko aldatu da elementuen taula periodikoa. Zientziak aurrera egin ahala elementu berriak aurkitu dira, zientzialari errusiarraren irizpideen arabera sailkatuta egun ezagutzen dugun elementuen taula periodikoa osatu arte. Naturan aurkitzen diren elementuetatik haratago, ordea, badira gizakiak artifizialki sintetiza ditzakeen elementu gehigarriak. Horren adibide, zientzialariek 2010ean aurkeztu zen 117 zenbakidun ununseptiumaren aurkikuntza baieztatu dute.\nItsas izarrek begiak dituztela orain 200 urtetik ezaguna zen arren, ez zegoen animalia hauen ikusmen gaitasunaren ebidentziarik.\nOrain arte itsas izarrak animalia sinple gisa ikusi ditugu, eta dituzten begi txiki eta burmuin urriagatik nola edota ea ikusmenik duten ikertzea zaila izan da. Linckia laevigata espeziearekin eginiko ikerketak dio bereizmen baxuko irudia ikusteko gai direla, 200 pixelekoa. Eboluzioan irudia eraiki zezaketen lehen begi hipotetikoen antzekoak direla diote ikerlariek.


Ez izan beldurrik, Juantxo `zuhurra’ naiz - GEMBROK, S.L. - MVPQL\nEz izan beldurrik, Juantxo `zuhurra’ naiz\nJuantxo tipo zuhur, liskarzale, tranposo eta mozkorti bat zen. Deabruak ezin zuen sinetsi pertsona bat halakoa izan zitekeenik, eta konprobatzea erabaki zuen. Pertsonaz mozorrotu, eta hura ibiltzen zen tabernara joan zen. Bere bekatuengatik, bere bila joan zela esan zion. Juantxok azken desio bat eskatu zion, beste kopa bat edaten uzteko. Ordaintzeko unea iritsi zenean, ez batak eta ez besteak ez zuten dirurik. Naturaz gaindiko bere ahalmenak erakusteko, txanpon bihurtzeko eskatu zion Juantxok. Luziferrek eskaria onartu zuen, baina besteak ez zuen ordaindu. Poltsikoan gorde zuen txanpona, gurutze baten ondoan. Urtebeteko tregoa agindu zionean bakarrik irten ahal izan zuen deabruak handik.\n365 egun geroago itzuli zen, eta Juantxok beste desio bat eskatu zion: zuhaitz baten puntatik sagar bat hartzeko, infernura jaitsi baino lehen jateko. Luzifer zuhaitzera igo zen, eta tranposo alaenak gurutze bat jarri zuen berriz ere sagarrondoaren enborrean. Orduan, hamar urteko bakea eskatu zuen, eta bere arima sekula ilunpeetara deitu ez zezatela ere bai.\nJuantxo hamar urteak igaro baino lehen hil zen. Zerura igo zen, baina San Pedrok ez zion pasatzen utzi, bere bekatuengatik. Infernura jaitsi, eta bota egin zuten handik ere, arbi lehor baten barruan, linterna bat balitz bezala, sartu zituen txingarrekin. Juantxo zuhurrari Jack-o´-lantern (linternaduna) izena jarri zioten. Ondoren, arbia kalabaza bihurtu zen.\nJack etxez etxe hasi zen, akordioak proposatzen edo maldizioak botatzen. Hortik datoz “truko edo tratu” tradizioa eta etxeak kalabazekin argiztatzeko ohitura, urrun mantentzeko.\nIrlandatik Ameriketako Estatu Batuetara eraman eta Hollywoodek zabaldutako kondaira bat da. Espainian, baina, lehenagokoa da ohitura hori, XVIII. mendekoa, uzta-sasoiaren amaiera ospatzeko eta espiritu gaiztoak uxatzeko maskarak erabiltzen zituzten gure arbaso zeltek utzia.\nGalizian, meiga edo sorginen inguruko tradizio ugari daude, oraindik, izan badira eta. Sorian, bizirik dirau, oraindik, Arimen Errituak, eta kantari aritzen dira pertsonak, gauean, potoetan, kalabazetan edo buztinezko edozein ontzitan babestutako kandelekin.\nBeste munduaren beldurrak gertakariei aurrea hartzera eraman gaitu, gero arte! esaten digutenean gure senideak gastu eta kezketatik libratuko dituen heriotza-aseguruarekin.\nHalloween zoriontsua izan!\n« Aseguru hau “bai edo bai” erabiliko duzu\nBegiak malkoz beteta… #ArdeGalicia #ArdeAsturias »


Eskualdeak nola oholtzaratu - Bizkaiko Hitza\nEskualdeak nola oholtzaratu\n2022, martxoak 25 Albisteak, Bizkaia, Kultura 244\nBertsolari hasiberriak, baina baita txapelketak aspaldi utzi zituztenak ere, batzuk zein besteak oholtzan; orobat, gaur-gaurkoz txapelketetan ari direnek ere hartzen dute parte, are txapeldunek, ezohiko formatu batek erakarrita: askotarikoak dira Bizkaiko Taldekako Bertso Txapelketak batzen dituen soslaiak, eta hori da, hain zuzen ere, egitasmoaren xedeetako bat, antolatzaileen esanetan: “Aniztasuna”. 2017an sortu zuten norgehiagoka, eta hirugarren aldia jokatuko dute aurten, gaur hasita.\nMartxoaren 15era bitartean egingo dituzte kanporaketak: guztira, berrehun lagun ariko dira saioetan —bertsolariak, gai jartzaileak, epaileak eta laguntzaileak aintzat hartuta—, 23 taldetan banatuta. Maiatzaren 28an izango da finala, Larrabetzun, Bizkaiko Eskolarteko Txapelketaren finalarekin batera.\nEskualdeen presentzia beste modu batera ziurtatzeko asmoa zuten, Bizkaiko Bertsozale Elkarteko sustapen arduradun Ione Narbaiza Gallastegiren arabera. Lehen, Bizkaiko Bertsolari Txapelketan eskualde mailako norgehiagokak egiten ziren aurrena, eta, fase gisa ez ezik, eskualdeak “indartzeko” ere balio zuten. Alabaina, gogoeta bat abiatu zuten helburuok beste bide batzuetatik lortu ahal izateko, hasieratik bertsolari denek batera kanta zezaten. Ondorioz, Bizkaiko Txapelketa udaberrian hastea erabaki zuten, eta Udabarria bertsotan izeneko sailkapen fasea sortu zuten elkartekoek.\nEskualdeei dagokienez, taldekakoa abiatu zuten, eta, nahiz eta oraindik badauden tokiko txapelketak, bertsozale elkarteak hura “sustatu” du, bereziki, Narbaizaren hitzetan hainbat helburu betetzen baititu. “Taldeak eskualde edo bertso eskola mailan egiten dira, eta horrek talde izaera sortzen du”. Taldeetatik abiatuta, amarauna eratzeraino. “Parte hartzaileak gainontzeko bertso eskolekin elkartzen dira, eta saioak batera jokatzen dituzte. Bizkaia mailako saretzea ere badakar”.\nIzaera “informalagoa” du taldekakoak, Narbaizaren ustez, eta ezaugarri hori abantaila izan daiteke ohiko saioetan parte hartuko ez luketen zaleak erakartzeko. Batetik, “hasiberriei zuzenduta dago, ohiko txapelketetarako pausoa eman ez dutenei”, taldeak “segurtasuna” ematen dielako parte hartzaile ez hain arituei, eta, oro har, lehiakortasun txikiagoko formatua delako, baita errazagoa ere, adierazi duenez.\nBaina, era berean, txapelketetan ibilitakoei ere zuzenduta dago, “entrenamendu erritmo horri jarraitzen ez diotenei, baina bertso eskolako ariketekin gustura eta beste plaza informaletan gogotsu dabiltzanei”. Horiei denei lekua eskaintzea du xede taldekako txapelketak, Narbaizak azaldu duenez.\nGai jartzaileak eta beste\nTxapelketan parte hartuko duten taldeek seina kide izan behar dituzte gutxienez, hainbat funtzio bete behar baitituzte: hiru bertsolari, eta gai jartzaile, epaile eta laguntzaile bana —dena dela, zortzi eta hamar taldekide artean gomendatzen dituzte antolatzaileek—. Hori horrela, bertsolariak ez ezik, bestelako lanak betetzeko jendea ere erakarri nahi dute. “Orokorrean, kantatzeko prestasuna handiagoa izaten da. Baina bertso eskolen bueltan badaude bestelako funtzioak betetzen dituzten kideak ere. Txapelketaren bidez, lortzen dugu indartzea epailetza, gai jartzailetza eta antolakuntza ere”.\nHala, bertsotan ez ezik, bestelako funtzioak ere batera egingo dituzte. Gaiak talde guztietako jartzaileen artean erabakiko dituzte, esaterako, eta puntuazioak ere, antzeko: kasu horretan, publikoak ere izango du zeresana, talde bakoitzeko epaileen balorazioari gehituko baitzaio ikusleen epaia. Saioa bukatzean, denen artean erabakiko dute zein taldek egingo duen aurrera. Saioaren egitura bera ere adostutakoa izango da: antolatzaileek proposatu dute molde bat, baina taldeek ez diote zertan hari jarraitu; bat etortzen badira, aukera izango dute beste bat hautatzeko.\n+ Nerea Ibarzabal: “Taldekakoa bertso eskolaz gozatzeko plaza bat da”


Arboretuma - Bizkaiko Campusa - UPV/EHU\nUPV/EHUko Honoris Causa Doktoreen pasealekua\nIKD i3 estrategia: Arboretumak batez ere 11 GIHari laguntzen dio\nParke botanikoaren barietate honek xede hezitzaile eta ludikoak ditu, eta herritar guztiei dago zabalik. 19 hektareako azalera du, eta 6 hektarea Lertutxeko urtegiari dagozkio. Gainerako 13 hektareetan, 3 kilometroko bideek lotutakoak, 420 espezie eta barietateko 2.200 zuhaitz eta zuhaixka daude.\nArboretuma 2008ko azaroaren 4an inauguratu zen, eta UPV/EHUren Bizkaiko Campusaren Leioa-Erandio eremuaren hegoaldean, hego-ekialdeko hegalean, kokatuta dago. Xede hezitzaileak eta ludikoak dituen parke botaniko mota bat da. Horrez gain, arboretumak unibertsitatea lotzen du Leioa eta Erandio udalerri mugakideekin; izan ere, unibertsitateko kideentzat ez ezik, herritar guztientzat ere dago zabalik. Horregatik, arboretumaren balio hezitzaileaz gain, bertatik paseatu nahi duten pertsona guztientzako balio ludikoa eta paisajistikoa bilatu da. Arboretumaren bisitariek Leioa eta Erandio udalerrietako muino eta baso ugariak ikusi ahal izango dituzte, baita Lertutxe urtegia ere.\nLand Art Studio 2002 arkitekturako estudioak diseinatu zuen parkea, berak irabazi baitzuen 2007ko otsailean UPV/EHUk deitutako proiektuen lehiaketa.\nHasieran, oso landare interesgarriak zeuden hainbat gunetan, eta errespetatu nahi izan dira, garbiketa arinak eginda. Zegoen landaretzaz gainera, beste landare mota batzuk landatu dira.\nHala, arboretuma bi gunetan dago banatuta:\nNatur gunea, Zientzia eta Teknologia Fakultatearen eta Arte Ederren Fakultatearen arteko ibarbidean dago. Lertutxe errekastoaren inguruan, berez garatu da haritzez eta haltzez osatutako baso txiki bat, gaur egun naturaltasun handia duena. Beheko aldean Bizitzaren Basoa dago, hots, haien gorputza zientziari eman dioten pertsonen omenez egindako monumentua.\nBilduma botanikoaren gunea, hau da, Euskal Herriaren antzeko klima duten 5 kontinenteetatik etorritako espezieak biltzen dituena. Hainbat bildumatan banatuta dago jatorri geografikoaren arabera:\nBilduma mediterraneoa, parkearen sarreran, campusera eta Medikuntza eta Odontologia Fakultateko abeltegira sartzeko errepidearen ondoan. Hortxe daude Mediterraneoko eremu epeletako landare espezieak.\nIpar Amerikako Bilduma, Leioara jaisten den errepidearen ondoan, Ipar Amerikako eremu epeletako zuhaitz espezieak biltzen ditu.\nHego Hemisferio Bilduma, Medikuntza eta Odontologia Fakultatearen magalean dagoena. Hego hemisferioko 3 kontinenteetako eremu epeleko espezieak biltzen ditu. (Hego Amerika, Afrika eta Australia).\nAsia Bilduma, Medikuntza Fakultatearen eta Zientzia eta Teknologia Fakultatearen arteko ibarbidean dago, eta Asiako kontinenteko eremu epeletako espezieak biltzen ditu.\nBilduma Autoktonoa, Zientzia eta Teknologia Fakultatearen magalean, Euskal Herriko espezieak daude. Ondoko ibarbidean harizti eta haltzadi natural helduak daude.\nOroitzapenezko Bilduma, Zientzia eta Teknologia Fakultatearen eta Arte Ederren Fakultatearen artean dago. Parkerako sarbidea da, Errektoregoaren eraikinaren aurrekoa. Hortxe daude UPV/EHUko honoris causa doktoreek landatutako zuhaitzak.\nLandatutako zuhaitz kopurua eta mota:\n420 espezie eta barietateetako 2.200 zuhaitz eta zuhaixka baino gehiago\n6.800 zuhaixka baino gehiago parterre eta heskaietan\n10 hektarea soropil\nArboretumaren beste ezaugarri batzuk:\nIrisgarritasuna ia parke osoan.\nEuskal Herriko zuhaitz berezien irudikapena.\n2012ko uztailean, foru agindu batek gune hori blindatzen du, babestu nahirik. Aldundiak animalia basatiak askatu ditu, noizean behin, inguru hori berreskuratzeko (benetako ahateak, zapelatz liztorjalea, belatza, apo hontzak, zapelatz arruntak, urubiak, trikuak, apoarmatu korrontezaleak...).\n(Chrome edo Firefox)\nGPSarekiko gailuan: https://www.ingunet.net/arboretum/mapa.html\n(Beste leiho bat zabalduko du)Kontsulta ezazu Arboretumeko bildumen eta espazioen kokapena (pdf ,1.008,00 Kb)\n(Beste leiho bat zabalduko du)Arboretumaren argazkia (jpg ,90,22 Kb)\nArboretumean animalien askatzearen bideoa ikusi (2012)\nIkusi Campusean argitaratutako artikulua eta bideoa (2016ko ekainean)